Minister slagoffer van swendelaars op Facebook‘n Skermgreep van die drie profiele in Thoko Didiza se naam op Facebook. Thoko Didiza, minister van landbou, grondhervorming en landelike ontwikkeling, het Woensdag sosialemediagebruikers gewaarsku teen die Facebook-profiele in haar naam wat swendelaars gebruik om geld van lede van die publiek te bekom. Didiza sê sy het géén Facebook-profiel nie, hoewel dit so uit valse profiele blyk. Wanneer daar na “Thoko Didiza” op Facebook gesoek word, lewer die platform nie minder as drie profiele op met elkeen ŉ verskillende profielfoto van die minister nie. Een van dié profiele het selfs ŉ dekfoto van die land se embleem en kom voor as die ware Jakob. Dié spesifieke profiel wys dat dit die profiel van die minister van landbou, grondhervorming en landelike ontwikkeling is en dat sy in Port Elizabeth in die Oos-Kaap woon. Een van die ander profiele sê weer die minister woon in Pretoria. ‘n Skermgreep van een van die profiele in Thoko Didiza se naam. “Die minister wil lede van die publiek ernstig waarsku om nie die slagoffer te word van só ŉ kriminele daad wat deur anonieme persone gepleeg word nie”,” lui ŉ verklaring wat deur die departement uitgereik is.